CELEX: 32013R1335
Language: hu
Date: 2013-12-13 00:00:00
Title: A Bizottság 1335/2013/EU végrehajtási rendelete ( 2013. december 13. ) az olívaolajra vonatkozó forgalmazási előírásokról szóló 29/2012/EU végrehajtási rendelet módosításáról

14.12.2013   
            
            
               HU
            
            
               Az Európai Unió Hivatalos Lapja
            
            
               L 335/14
            
         A BIZOTTSÁG 1335/2013/EU VÉGREHAJTÁSI RENDELETE
   (2013. december 13.)
   az olívaolajra vonatkozó forgalmazási előírásokról szóló 29/2012/EU végrehajtási rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre („az egységes közös piacszervezésről szóló rendelet”) (1) és különösen annak 113. cikke (1) bekezdésének a) pontjára és 121. cikke első bekezdésének a) pontjára, összefüggésben 4. cikkével,
   mivel:
   
               (1)
            
            
               A 29/2012/EU bizottsági végrehajtási rendelet (2) forgalmazási előírásokat állapít meg az olívaolajok és olívamaradék-olajok kiskereskedelmi forgalmazására.
            
         
               (2)
            
            
               Helyénvaló a termelők, a kereskedők és a fogyasztók számára az olívaolaj forgalmazására vonatkozó olyan előírásokat biztosítani, amelyek garantálják a termékek minőségét, valamint hatékony eszközt jelentenek a csalás elleni közdelemben. Ebből a célból olyan egyedi rendelkezéseket kell bevezetni, amelyek az 1169/2011/EU európai parlamenti és tanácsi rendelet (3) kiegészítésére, valamint a forgalmazási előírások hatékonyabb ellenőrzésére irányulnak.
            
         
               (3)
            
            
               Számos tudományos tanulmány kimutatta, hogy a fény és a hő negatívan hatnak az olívaolaj minőségére. Ezért világosan fel kell tüntetni a címkén az egyedi tárolási körülményeket, hogy a fogyasztók tisztában legyenek az optimális tárolási feltételekkel.
            
         
               (4)
            
            
               A címkén kötelezően feltüntetendő jelzések jó olvashatósága lényeges szempont, mivel segíti a fogyasztót a termékválasztásban. Ezért szabályokat kell megállapítani az olvashatóságra, valamint a fő látómezőben megadandó kötelező információk feltüntetésére vonatkozóan.
            
         
               (5)
            
            
               Annak érdekében, hogy a fogyasztó megbizonyosodhasson a termék frissességéről, elő kell írni, hogy a címkézésen csak akkor lehessen a betakarítási időszakra vonatkozó fakultatív jelzést feltüntetni, ha a csomagolás teljes tartalma ebből a szüretből származik.
            
         
               (6)
            
            
               Az egyszerűsítés érdekében rendelkezni kell arról, hogy a kizárólag olívaolajban tartósított élelmiszertermékek címkézésén többé ne kelljen feltüntetni az olívaolajnak az élelmiszer nettó súlyához viszonyított százalékos arányát.
            
         
               (7)
            
            
               A 2568/91/EGK bizottsági rendelet (4) és a 29/2012/EU végrehajtási rendelet közötti összhang biztosítása érdekében – különösen az ellenőrzési eredményekkel kapcsolatos tűréshatárra vonatkozóan – az említett végrehajtási rendelet érintett rendelkezését ezért ki kell igazítani.
            
         
               (8)
            
            
               A tagállamoknak ellenőrizniük kell a címkézésen szereplő jelzések helytállóságát és e rendelet tiszteletben tartását. Ezért kockázatelemzés alapján meg kell erősíteni és még jobban össze kell hangolni a szankciókat, illetve annak ellenőrzését, hogy a termék kereskedelmi megjelölése megfelel-e a tartály tartalmának. Az összes tagállamban érvényes ellenőrzési minimumkövetelmények bevezetése, illetve a Bizottságnak benyújtandó jelentések egységesítése révén az ilyen jellegű megközelítésnek a csalás elleni küzdelmet is szolgálnia kell.
            
         
               (9)
            
            
               A tagállamoknak nemzeti szintű szankciókat kell meghatározniuk. Az előírt szankcióknak hatékonynak, arányosnak és visszatartó erejűnek kell lenniük.
            
         
               (10)
            
            
               Azon termékek számára, amelyeket e rendelet alkalmazását megelőzően a 29/2012/EU végrehajtási rendeletnek megfelelően gyártottak vagy címkéztek az Unióban vagy hoztak be az Unióba, átmeneti időszakot kell biztosítani, amelynek során a gazdasági szereplők a meglévő csomagolásokat felhasználhatják és a már becsomagolt termékeket értékesíthetik.
            
         
               (11)
            
            
               A Bizottság kifejlesztett egy olyan információs rendszert, amely lehetővé teszi, hogy a dokumentumok kezelése és az eljárások bonyolítása a Bizottság belső munkafolyamataiban és a közös agrárpolitika végrehajtásában részt vevő hatóságokkal való kapcsolattartásban egyaránt elektronikus úton történjék. Úgy tekinthető, hogy az említett rendszer lehetővé teszi a 29/2012/EU végrehajtási rendelet szerinti tájékoztatási kötelezettségek 792/2009/EK bizottsági rendelet (5) szerinti teljesítését.
            
         
               (12)
            
            
               Ezért a 29/2012/EU végrehajtási rendeletet ennek megfelelően módosítani kell.
            
         
               (13)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   A 29/2012/EU végrehajtási rendelet a következőképpen módosul:
   
               1.
            
            
               A szöveg a következő 4a. és 4b. cikkekkel egészül ki:
               „4a. cikk
               Az 1. cikk (1) bekezdésében említett olajok esetében a csomagoláson vagy az ahhoz kapcsolódó címkén szerepelniük kell az egyedi tárolási körülményeknek, azaz hogy az olívaolajat fénytől és hőtől védve kell tárolni.
               4b. cikk
               A 3. cikk első albekezdésében és – amennyiben alkalmazandó – a 4. cikk (1) bekezdésének első albekezdésében említett kötelező jelzéseknek vagy ugyanazon a címkén vagy az adott tárolóedényre felragasztott különböző címkéken vagy magán a tárolóedényen, az 1169/2011/EU európai parlamenti (6) és tanácsi rendelet 2. cikke (2) bekezdésének l) pontjában meghatározott fő látómezőben kell szerepelniük. A szóban forgó kötelező jelzések mindegyikének a teljes szövegét fel kell tüntetni és a szöveg megjelenítésének homogénnek kell lennie.
            
         
               2.
            
            
               Az 5. cikk első albekezdése a következő e) ponttal egészül ki:
               
                           „e)
                        
                        
                           Az 1234/2007/EK rendelet XVI. melléklete 1a) és 1b) pontjában említett olajok esetében a betakarítási időszakra vonatkozó jelzést csak akkor lehet feltüntetni, ha a csomagolás teljes tartalma ebből a szüretből származik.”
                        
                     
         
               3.
            
            
               A 6. cikk (2) bekezdésének első albekezdése helyébe a következő szöveg lép:
               „(2)   A kizárólag olívaolajban tartósított szilárd élelmiszertermékek és különösen az 1536/92/EGK (7) és a 2136/89/EGK (8) tanácsi rendeletben említett termékek kivételével, ha a címkézés – az összetevők felsorolásán kívül – szöveges, képi vagy grafikus utalást tesz az e rendelet 1. cikkének (1) bekezdésében meghatározott olajoknak az e cikk (1) bekezdésében említettől eltérő élelmiszerekben való jelenlétére, közvetlenül az élelmiszer kereskedelmi megnevezése után fel kell tüntetni az 1. cikk (1) bekezdésében meghatározott olajoknak az élelmiszer teljes nettó súlyához viszonyított százalékarányát.
            
         
               4.
            
            
               A 7. cikk második bekezdését el kell hagyni.
            
         
               5.
            
            
               A szöveg a következő 8a. cikkel egészül ki:
               „8a. cikk
               A 2568/91/EGK rendelet 2a. cikkében szereplő kockázatelemzés alapján a tagállamok megvizsgálják a címkézésen szereplő jelzések helytállóságát, különösen hogy a termék kereskedelmi megjelölése megfelel-e a tartály tartalmának. Abban az esetben, ha szabálytalanságokat állapítottak meg, illetve ha a címkézésen szereplő gyártó, csomagoló vagy eladó egy másik tagállamban található, az érintett tagállam ellenőrző szerve a 8. cikk (2) bekezdése szerinti ellenőrzést kér.”
            
         
               6.
            
            
               A 9. cikk (1) bekezdésének első albekezdése helyébe a következő szöveg lép:
               „(1)   Az 1234/2007/EK rendeletben és a 2568/91/EGK rendelet 3. cikkében megállapított szankciók sérelme nélkül e rendelet rendelkezéseinek megsértése esetén a tagállamok hatékony, arányos és visszatartó erejű szankciók alkalmazását helyezik kilátásba nemzeti szinten.”
            
         
               7.
            
            
               A 10. cikk helyébe a következő szöveg lép:
               „10. cikk
               Az érintett tagállamok minden évben legkésőbb május 31-ig jelentést nyújtanak be a Bizottságnak, amely az előző év tekintetében a következő információkat tartalmazza:
               
                           a)
                        
                        
                           a 8. cikk (2) bekezdésének megfelelően beérkezett vizsgálati kérelmek;
                        
                     
                           b)
                        
                        
                           az előző gazdasági években végrehajtott, illetve az előző gazdasági években elkezdett, de még folyamatban lévő vizsgálatok;
                        
                     
                           c)
                        
                        
                           a 8a. cikknek megfelelően elindított és a 2568/91/EGK rendelet XXI. mellékletében szereplő minta szerint végzett vizsgálatok;
                        
                     
                           d)
                        
                        
                           a vizsgálatok alapján hozott intézkedések és az alkalmazott szankciók.
                        
                     A jelentés a vizsgálat végrehajtásának naptári éve szerint, valamint a jogsértés típusa szerint adja meg az információkat. Adott esetben a jelentés meghatározza a felmerült különleges nehézségeket, és javaslatokat tesz az ellenőrzések javítására.”
            
         
               8.
            
            
               A szöveg a következő 10a. cikkel egészül ki:
               „10a. cikk
               Az e rendeletben említett értesítéseket a 792/2009/EK bizottsági rendelet (9) rendelkezéseinek megfelelően kell megküldeni.
            
         2. cikk
   A 29/2012/EU végrehajtási rendelet rendelkezéseinek megfelelő, 2014. december 13. előtt az Unióban gyártott és címkézett, illetve az Unióba behozott, szabad forgalomba bocsátott termékek a készletek kimerüléséig forgalomba hozhatók.
   3. cikk
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   Ezt a rendeletet 2014. december 13-tól kell alkalmazni. E rendelet 1. cikkének 7. pontját azonban a 29/2012/EU végrehajtási rendelet 10. cikkének c) pontja tekintetében 2016. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. december 13-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 299., 2007.11.16., 1. o.
   
      (2)  A Bizottság 2012. január 13-i 29/2012/EU rendelete az olívaolajra vonatkozó forgalmazási előírásokról (HL L 12., 2012.1.14., 14. o.).
   
      (3)  Az Európai Parlament és a Tanács 2011. október 25-i 1169/2011/EU rendelete a fogyasztók élelmiszerekkel kapcsolatos tájékoztatásáról, az 1924/2006/EK és az 1925/2006/EK európai parlamenti és tanácsi rendelet módosításáról és a 87/250/EGK bizottsági irányelv, a 90/496/EGK tanácsi irányelv, az 1999/10/EK bizottsági irányelv, a 2000/13/EK európai parlamenti és tanácsi irányelv, a 2002/67/EK és a 2008/5/EK bizottsági irányelv és a 608/2004/EK bizottsági rendelet hatályon kívül helyezéséről (HL L 304., 2011.11.22., 18. o.).
   
      (4)  A Bizottság 1991. július 11-i 2568/91/EGK rendelete az olívaolaj és az olívamaradék-olaj jellemzőiről és az ezekre vonatkozó elemzési módszerekről (HL L 248., 1991.9.5., 1. o.).
   
      (5)  A Bizottság 2009. augusztus 31-i 792/2009/EK rendelete a közös piacszervezésnek, a közvetlen kifizetések rendszerének, a mezőgazdasági termékek promóciójának, valamint a legkülső régiókra és a kisebb égei-tengeri szigetekre alkalmazandó rendszereknek a végrehajtásával összefüggésben a Bizottsághoz eljuttatandó információk és dokumentumok tagállamok általi továbbítására vonatkozó részletes szabályok megállapításáról (HL L 228., 2009.9.1., 3. o.)
   
      (6)  Az Európai Parlament és a Tanács 2011. október 25-i 1169/2011/EU rendelete a fogyasztók élelmiszerekkel kapcsolatos tájékoztatásáról, az 1924/2006/EK és az 1925/2006/EK európai parlamenti és tanácsi rendelet módosításáról és a 87/250/EGK bizottsági irányelv, a 90/496/EGK tanácsi irányelv, az 1999/10/EK bizottsági irányelv, a 2000/13/EK európai parlamenti és tanácsi irányelv, a 2002/67/EK és a 2008/5/EK bizottsági irányelv és a 608/2004/EK bizottsági rendelet hatályon kívül helyezéséről (HL L 304., 2011.11.22., 18. o.).”
   
      (7)  A Tanács 1992. június 9-i 1536/92/EGK rendelete a konzerv tonhal és bonitó forgalmazására vonatkozó közös előírások megállapításáról (HL L 163., 1992.6.17., 1. o.).
   
      (8)  A Tanács 1989. június 21-i 2136/89/EGK rendelete a tartósított szardínia forgalmazására vonatkozó közös előírások, valamint a tartósított szardínia és szardíniához hasonló termékek kereskedelmi megnevezésének megállapításáról (HL L 212., 1989.7.22., 79. o.).”
   
      (9)  A Bizottság 2009. augusztus 31-i 792/2009/EK rendelete a közös piacszervezésnek, a közvetlen kifizetések rendszerének, a mezőgazdasági termékek promóciójának, valamint a legkülső régiókra és a kisebb égei-tengeri szigetekre alkalmazandó rendszereknek a végrehajtásával összefüggésben a Bizottsághoz eljuttatandó információk és dokumentumok tagállamok általi továbbítására vonatkozó részletes szabályok megállapításáról (HL L 228., 2009.9.1., 3. o.).”